Efterkommere af indvandrere vejer tungt i kriminalitets-statistikken. Mænd med libanesisk oprindelse, en stor del af dem er statsløse palæstinensere, slår alle andre indvandrer-grupper

Mænd fra Libanon, det tidligere Jugoslavien og Marokko er de mest kriminelle i Danmark. Deres kriminalitet er dobbelt så stor som kriminaliteten blandt hele den mandlige befolkning.

Det viser nye tal fra Danmarks Statistik, der oplyser, at mandlige andengenerationsindvandrere fra ikke-vestlige lande er den mest kriminelle gruppe i landet.

Når det gælder overtrædelser af straffeloven, har efterkommerne af indvandrere fra ikke-vestlige lande et kriminalitets-niveau, der er 152 procent højere end hele den mandlige befolkning.

Også når det gælder færdselsloven og særlove som våbenloven og lov om euforiserende stoffer har de mandlige efterkommere af indvandrere fra ikke-vestlige lande en markant højere kriminalitet.

Hvor indekset for alle mænd i Danmark sættes til 100, har andengenerationsindvandrere fra ikke-vestlige lande et indeks på 283, når det gælder færdselsloven, på 201 når det gælder særlovene og et indeks på 252 for overtrædelser af straffeloven.

Mandlige efterkommere fra ikke-vestlige lande har altså de højeste indeks på alle lovområder i 2014, ifølge Danmarks Statistik.

Libanesisk oprindelse med højeste indeks

De mest kriminelle er mænd med oprindelse i Libanon. En stor del af dem er statsløse palæstinensere, siger Danmarks Statistik. De er samlet set 2,57 gange så kriminelle som den samlede, mandlige befolkning i Danmark – men tallet er endnu højere, hvis man kun ser på straffelovsovertrædelser. Her er indekset nemlig på 301, og det betyder, at mænd med oprindelse i Libanon er tre gange så kriminelle som den mandlige befolkning i Danmark.

Også når det gælder overtrædelser af færdselsloven er mænd fra Libanon de mest aktive.

Efter libaneserne kommer mænd fra Eksjugoslavien med et samlet kriminalitets-indeks for alle lovovertrædelser. Kigger man alene på straffelovsovertrædelser, er eksjugoslaverne samlet set 2,37 gange mere kriminelle og marokkanere 2,48. Begge grupper overgås af somaliere, når det gælder overtrædelser af straffeloven alene. Somalia har et indeks på 267.

Indvandrere fra ikke-vestlige lande og deres efterkommere er langt mere kriminelle end danskere og indvandrere og efterkommere fra vestlige lande, viser tallene.

Begår ofte vold

Når det gælder vold, har mandlige indvandrere et kriminalitets-indeks på 114 og deres efterkommere et på 289, mens mænd af dansk oprindelse til sammenligning ligger på 97, og indvandrere og efterkommere fra vestlige lande på 33 og 103.

For berigelsesforbrydelser er tallene 110 for indvandrere og 228 for deres efterkommere, mens mænd af dansk oprindelse ligger på 98, og indvandrere og efterkommere fra vestlige lande ligger på 50 og 92.

’Mandlige efterkommere med oprindelse i et ikke-vestligt land har – uanset kriminalitetstype – de højeste kriminalitetsindeks, mellem to og tre gange så højt som gennemsnittet af alle mænd. Højest er indekset for voldsforbrydelser, der ligger på 289’, skriver Danmarks Statistik.

Mens mænd fra Libanon, Eksjugoslavien og Marokko ligger i toppen af kriminalitets-statistikken, så er mænd fra Kina, Norge og Tyskland de mest lovlydige. Når det gælder straffeloven, er kineserne mindst kriminelle med et indeks på 17, mens nordmænd og tyskere har indeks 39 og 38.